Αστική κινητικότητα και χώροι πρασίνου στη Θεσσαλονίκη: Οι απόψεις των κατοίκων
Creators: name: Μουρατίδης, Κώστας
Publisher: name: Aristotle University of Thessaloniki
Year: 2021

description: Η παρούσα ερευνητική έκθεση παρουσιάζει ευρήματα σχετικά με την αστική κινητικότητα και τους χώρους πρασίνου σύμφωνα με τις απόψεις κατοίκων της Θεσσαλονίκης. Τα ευρήματα αυτά βασίζονται σε ποιοτικά δεδομένα που συλλέχθηκαν με έρευνα ερωτηματολογίου και προσωπικές συνεντεύξεις με κατοίκους της Θεσσαλονίκης. Η έρευνα ερωτηματολογίου είχε τίτλο «Βελτιώνοντας την ποιότητα ζωής στις ελληνικές πόλεις» και διεξήχθη ηλεκτρονικά κατά τους μήνες Απρίλιο και Μάιο 2020. Τα δεδομένα της έρευνας ερωτηματολογίου που περιλαμβάνονται στην παρούσα έκθεση προέρχονται από μια ερώτηση ανοιχτού τύπου που αφορούσε την πόλη, τη γειτονιά, την ποιότητα ζωής και τις καθημερινές μετακινήσεις. Οι προσωπικές συνεντεύξεις διεξήχθησαν κατά την περίοδο Οκτωβρίου 2020 – Ιανουαρίου 2021 και περιλάμβαναν ερωτήσεις επίσης σχετικές με την πόλη, τη γειτονιά, την ποιότητα ζωής και τις καθημερινές μετακινήσεις. Τα ποιοτικά αυτά δεδομένα αναδεικνύουν μια σειρά προβλημάτων και προκλήσεων για τη βελτίωση της ποιότητας ζωής στη Θεσσαλονίκη. Τα δεδομένα αναλύθηκαν με τη μέθοδο της Θεματικής Ανάλυσης. Μεταξύ άλλων οι κάτοικοι αναφέρθηκαν σε θέματα καθαριότητας, συντήρησης, αρχιτεκτονικής, αισθητικής, ασφάλειας και δημοσίων χώρων. Ωστόσο, τα ζητήματα στα οποία γίνεται πιο συχνή αναφορά από τους κατοίκους είναι αυτά της αστικής κινητικότητας και των χώρων πρασίνου. Έτσι η παρούσα ερευνητική έκθεση επικεντρώνεται στα δύο αυτά ζητήματα, παραθέτοντας αυτούσια τα σχόλια των κατοίκων ομαδοποιημένα κατά το δυνατόν σε συγκεκριμένες θεματικές. Τα ευρήματα αναδεικνύουν μια ιδιαίτερα προβληματική κατάσταση στην αστική κινητικότητα στη Θεσσαλονίκη που έχει σοβαρές επιπτώσεις στην ποιότητα ζωής των κατοίκων. Οι μετακινήσεις στη Θεσσαλονίκη βασίζονται σε μεγάλο βαθμό στη χρήση του Ι.Χ., ενώ, όπως αναμένεται, οι δημόσιες συγκοινωνίες κρίνονται ανεπαρκείς, οι υποδομές για πεζούς συχνά ακατάλληλες και οι υποδομές για ποδήλατο σχεδόν ανύπαρκτες. Η υπερπληθώρα διερχόμενων και σταθμευμένων αυτοκινήτων οδηγεί σε κατάληψη ανοιχτού δημόσιου χώρου, κυκλοφοριακή συμφόρηση, αέρια ρύπανση, θόρυβο και ατυχήματα. Η συχνά επιθετική και παραβατική οδηγική συμπεριφορά κάνει την καθημερινότητα πιο επικίνδυνη και εχθρική. Πολλοί συμμετέχοντες στην έρευνα υπογραμμίζουν πως οι δημόσιες συγκοινωνίες και οι υποδομές για πεζούς και ποδηλάτες χρειάζονται σημαντική αναβάθμιση και επέκταση ούτως ώστε να περιοριστεί η χρήση του αυτοκινήτου και οι αρνητικές επιπτώσεις της. Τέλος, φαίνεται θετικό και εφικτό στους συμμετέχοντες στην έρευνα ένα σενάριο που περιλαμβάνει εκτεταμένες πεζοδρομήσεις, εκτεταμένο δίκτυο ποδηλατοδρόμων και άλλες υποδομές ποδηλάτων, βελτίωση δημόσιων συγκοινωνιών, περιορισμό ή/και απαγόρευση κυκλοφορίας και στάθμευσης των ΙΧ στο κέντρο της πόλης, αντικατάσταση χώρων που καταλάμβαναν τα ΙΧ από χώρους για πεζούς και ποδήλατα αλλά χώρους αναψυχής και πρασίνου.Τα ευρήματα σχετικά με τους χώρους πρασίνου είναι ακόμα πιο άμεσα και εξίσου σημαντικά λόγω του κομβικού ρόλου που έχουν οι χώροι πρασίνου στην ποιότητα ζωής σε μια συμπαγή πόλη όπως η Θεσσαλονίκη. Πληθώρα συμμετεχόντων υπογραμμίζουν τη σοβαρή έλλειψη χώρων πρασίνου στην πόλη. Οι συμμετέχοντες τονίζουν τη σημασία που έχουν οι χώροι πρασίνου για διάφορες ομάδες όπως οι οικογένειες με μικρά παιδιά. Τέλος,προτείνουν την ανάπτυξη νέων χώρων πρασίνου που θα περιλαμβάνουν μεταξύ άλλων πάρκα και χώρους αναψυχής
description: Η παρούσα ερευνητική έκθεση υλοποιήθηκε στο πλαίσιο της μεταδιδακτορικής έρευνας «Επανασχεδιάζοντας τις γειτονιές: Η επίδραση του δομημένου περιβάλλοντος στην ποιότητα ζωής στη Θεσσαλονίκη και στο Όσλο»